Els alumnes del Sant Joan de Ribera començaran el pròxim curs en el centre rehabilitat
2025-07-24

El compromís continua en peus. Els alumnes del col·legi públic Sant Joan de Ribera de Burjassot podran iniciar el curs 2016/2017 en el centre rehabilitat. I així ha quedat palés en la reunió mantinguda aquest matí. L’alcalde de Burjassot, Rafa García, al costat de diferents representants de la comunitat educativa del CEIP Sant Joan de Ribera, s’han reunit aquest matí (7-10-2015), amb el director Territorial d’Educació a València, Santiago Estañán. L’objectiu de la trobada era abordar i conéixer de primera mà, per part de tots els agents implicats, la situació actual del projecte de rehabilitació del centre. Un projecte paralitzat en el passat mes d’agost, en haver-se detectat per part de l’empresa adjudicatària de l’obra, problemes constructius addicionals als ja previstos.

Així, tal com s’ha informat hui en la trobada, el projecte modificat que suplementarà els problemes detectats i que en l’actualitat es troba en procés d’elaboració, podria estar finalitzat en un termini aproximat de 15 dies. A continuació i una vegada finalitzat aquest, podria iniciar-se el procés administratiu corresponent en un termini de dos o tres mesos, fins que l’empresa adjudicatària de l’obra puga reprendre els treballs en la mateixa.

La reunió també ha servit per tenir una primera presa de contacte entre l’Ajuntament, la Direcció territorial i la comunitat educativa del Sant Joan de Ribera. Un primer contacte en el qual el director Territorial, Santiago Estañán, ha manifestat la seua voluntat de “començar un camí de coordinació i comunicació fluïda entre ambdues administracions”.

L’alcalde, Rafa García, ha volgut agrair al Director Territorial “la sensibilitat mostrada en tot moment davant aquesta situació difícil i tan dilatada en el temps i la seua bona disposició per treballar i el fet de transmetre’ns aquesta sensació de tranquil·litat davant el compromís que les obres es reprendran tan aviat com el procés ho permeta”.

Al final de la reunió, tant l’alcalde com els representants del col·legi, han manifestat sensacions positives. La Comissió del Sant Joan de Ribera per al seguiment del projecte de rehabilitació del Centre ha assistit representada a la reunió pel seu president i també director del Centre, Manel San Félix, l’AMPA, representada per Màrius Fullana i Ezquiel Romero, representant del professorat. La Comissió ha manifestat “congratular-se per haver complit l’objectiu d’haver-se assegut, per primera vegada tots junts, tots els agents implicats en aquest projecte per a iniciar línies positives de treball que esperem poder complir“. De mateixa manera, la comissió també ha volgut deixar patent “la bona disposició i l’aposta per l’educació pública que es palpa amb el nou Govern, hui representat pel director Territorial”.